ባለፉት 25 ዓመታት የህዝብ ፍትሃዊ ተጠቃሚነት እውን ሆኗል – ጠቅላይ ሚኒስትር ኀይለማሪያም ደሳለኝ
ግንቦት 20 ብዝሃነትን ለማስተናገድ፣ነፃ የገበያ ሥርአትና የህዝብ ተጠቃሚነት ለማረጋገጥ መሰረታዊ የሥርአት ለውጥ የተደረገበት እለት መሆኑንም ገልጸዋል።ጠቅላይ ሚኒስትር ኃይለማሪያም 25ኛውን የግንቦት 20 የድል በዓል አስመልክቶ ከጋዜጠኞች ለቀረበላቸው ጥያቄ ምላሽ ሰጥተዋል።ጠቅላይ ሚኒስትሩ እንዳሉት ባለፉት 25 ዓመታት የዜጎች ሰብአዊና ዴሞክራሲያዊ መብት ተረጋግጦ አገሪቷ ዘርፈ ብዙ ለውጥ ማስመዝገብ ችላለች።ተከታታይ፣ፈጣንና ባለሁለት አሀዝ እድገት በመመዝገቡ የህዝብ ፍትሃዊ ተጠቃሚነትም ተረጋግጧል።ከእጅ ወደ አፍ የነበረው የአርሶ አደሩ ኑሮ ተሻሽሎ ለገበያ የሚቀርብ ምርት ማምረት መጀመሩም ትልቅ ለውጥ መሆኑን ገልፀዋል።በአሁኑ ወቅት ወደ አምራች ኢንዱስትሪ ዘርፍ ለመሸጋገር እየተደረገ ያለው ጥረትም አገሪቷን መካከለኛ ገቢ ካላቸው አገሮች ተርታ ለማሰለፍ እንደሚያስችላት አስረድተዋል።አገሪቷ አሁን ያለችበት የእድገት እንቅስቃሴ የሚፈለገውን ልማት ለማምጣት በሚያስችል ትክክለኛ መስመር ላይ መሆኗንም ጠቁመዋል።ይሁን እንጂ ድህነትን ለማጥፋትና የዕድገት እንቅፋት እየሆነ የመጣውን ኪራይ ሰብሳቢነት ለመዋጋት የተጠናከረና የተደራጀ ህዝባዊ ትግል ተጠናክሮ ሊቀጥል ይገባል ብለዋል።በአሁኑ ወቅት ሊነሱ የሚችሉ የተለያዩ ተግዳሮቶች ቢኖሩም ኪራይ ሰብሳቢነት ግን እየተፈጠረ ካለው እድገት ጋር ፈተና እየሆነ መምጣቱን አስረድተዋል።ይህንን ለመታገል ደግሞ የተደራጀ የህዝብ እንቅስቃሴና የአሰራር ስርአት መፍጠር ይገባል ብለዋል።የአገሪቱን ብሄሮች፣ ብሄረሰቦችና ህዝቦች ፍላጎትና የእምነት ነፃነት ለማረጋገጥ በርካታ መስዋዕትነት የተከፈለበት እልህ አስጨራሽ ትግል መካሄዱን ያስታወሱት ጠቅላይ ሚኒስትሩ፤ ያለፉት ስርአቶች  የህዝብ ጥያቄዎችን በማፈን አገሪቷ በድህነትና ጦርነት ብቻ እንድትታወቅ አድርገዋል።ሆኖም  ባለፉት 25 ዓመታት በአገሪቷ ብዝሃነትና የሃይማኖት እኩልነት እውን መሆኑን ጠቁመው፤ ነፃ የገበያና የመድበለ ፓርቲ ዴሞክራሲ ስርአት ግንባታ ያረጋገጠ ሥርዓት መገንባቱን ተናግረዋል።በቀጣይ የተያዙት የልማት እቅዶች እንዲሳኩ፣የመድብለ ፓርቲ ስርአቱ እንዲዳብር፣መልካም እስተዳደር ሰፍኖ ኪራይ ሰብሳቢነት እንዲከስም  የህዝቡ የተቀናጀ ተሳትፎ ተጠናክሮ መቀጠል እንዳለበት አሳስበዋል።በመጨረሻም ለመላው የኢትዮጵያ ህዝብ እንኳን ለ25ኛው የግንቦት 20 የብር ኢዮቤልዩ በዓል በሰላም አደረሳችሁ በማለት መልእክታቸውን አስተላልፈዋል።(ኢዜአ)